RESOLUCIÓN do 10 de agosto de 2005, da Delegación Provincial da Coruña, pola que se dispón o rexistro, o depósito e a publicación, no Diario Oficial de Galicia, do convenio colectivo da Empresa Pública de Obras e Servizos Hidráulicos.
CONSELLERÍA DE TRABALLO — III. OUTRAS DISPOSICIÓNS — 22/09/2005

Visto o expediente do Convenio colectivo da Empresa Pública de Obras e Servizos Hidráulicos (código convenio 1504272) que tivo entrada nesta delegación provincial o día 18-7-2005, completado o día 3-8-2005 e subscrito pola parte económica pola Empresa Pública de Obras e Servizos Hidráulicos, e pola parte social polos delegados de persoal o día 12-7-2005, de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á
Comunidade Autónoma de Galicia, en materia de traballo, esta delegación provincial,
ACORDA:
Primeiro.-Ordenar a súa inscrición no libro rexistro de convenios colectivos de traballo, que consta nesta delegación provincial, e notificación ás representacións económica e social da comisión negociadora.
Segundo.-Ordenar o depósito do citado acordo no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
A Coruña, 10 de agosto de 2005.
Cristina Azpilcueta González
Delegada provincial da Coruña
I Convenio colectivo de traballo para o persoal laboral da Empresa Pública de Obras e Servizos Hidráulicos
Capítulo I
Ámbito de aplicación e vixencia
Artigo 1º.-Ámbito persoal, funcional e territorial.
Este convenio colectivo establece as normas reguladoras das relacións de traballo do persoal laboral que preste servizos na Empresa Pública de Obras e Servizos Hidráulicos.
O ámbito territorial de aplicación deste convenio colectivo é o da provincia da Coruña.
Artigo 2º.-Vixencia e denuncia.
1. Este convenio entrará en vigor o día seguinte ao da súa publicación no Diario Oficial de Galicia e terá vixencia ata o día 31 de decembro de 2007, prorrogándose automaticamente por anos naturais, a non ser que se produza denuncia escrita de calquera das partes dentro dos dous meses inmediatos anteriores á terminación da súa vixencia; en tal caso a comisión negociadora deberá reunirse dentro dos vinte días seguintes á denuncia.
Unha vez denunciado, permanecerá vixente o seu contido ata que non sexa substituído por un novo convenio.
Os efectos económicos serán revisados, se é o caso, anualmente, de acordo co disposto na Lei de orzamentos da Comunidade Autónoma de Galicia.
2. No suposto de que a xurisdición social declarase a nulidade de parte do seu articulado, as partes procederán á súa renegociación baixo o principio de que a dita nulidade non supón a da totalidade do convenio.
Capítulo II
Comisión de interpretación, vixilancia e seguimento
Artigo 3º.-Comisión paritaria.
1. Constitución e composición:
Dentro do mes seguinte á data da publicación no Diario Oficial de Galicia deste convenio, constitui
rase unha comisión de interpretación, vixilancia e seguimento, composta paritariamente por catro membros, dous representantes da parte social, que serán dous dos delegados de persoal, e dous representantes da parte empresarial, correspondendo a presidencia a un dos membros da parte empresarial e a secretaría a un delegado de persoal. Ás reunións da comisión poderán asistir, con voz pero sen voto, os asesores de ambas as representacións.
A relación de membros que a compoñen deberá serlle comunicada por escrito, dentro dos cinco días seguintes á publicación do convenio, ao secretario da comisión negociadora.
2. Reunións:
A comisión paritaria reunirase por petición da representación da empresa ou da maioría dos representantes dos traballadores ou, con carácter extraordinario, cando as circunstancias o requiran.
De todas as actuacións da comisión paritaria redactarase unha acta que asinarán os seus compoñentes.
3. Adopción de acordos:
Os acordos adoptaranse por maioría entre ambas as dúas representacións, dándolle publicidade no taboleiro de anuncios da Empresa Pública de Obras e Servizos Hidráulicos. Para seren válidos, a comisión terá que estar composta por un número mínimo de dous membros, sempre con carácter paritario.
Os acordos así adoptados vinculan as partes asinantes nos mesmos termos que este convenio.
Cando existan discrepancias referidas á interpretación xurídica das materias contidas neste acordo, as partes poderán nomear de mutuo acordo un mediador que, unha vez aceptado o cargo, quedará obrigado a emitir ditame no prazo de corenta e oito horas.
4. Funcións da comisión:
-A interpretación da totalidade do articulado ou cláusulas do convenio.
-Vixilancia do cumprimento do pactado.
A comisión paritaria, por solicitude dunha das partes, a través da súa presidencia, poderá solicitar toda clase de información relacionada coas cuestións da súa competencia, información que a Empresa Pública de Obras e Servizos Hidráulicos deberá facilitar.
5. Denunciado o convenio, e mentres non sexa substituído por outro, a comisión paritaria continuará exercendo as súas funcións respecto ao contido normativo do convenio.
Capítulo III
Organización do traballo
Artigo 4º.-Organización do traballo.
Conforme a lexislación vixente, a organización do traballo é facultade exclusiva da presidencia da Empresa Pública de Obras e Servizos Hidráulicos, podendo establecer sistemas de valoración, racionalización, mellora de métodos e procesos de simplificación do traballo, sen prexuízo dos dereitos
e facultades de audiencia e información recoñecidos aos representantes legais dos traballadores.
Capítulo IV
Clasificación e mobilidade funcional
Artigo 5º.-Clasificación do persoal.
A clasificación do persoal xúntase como anexo a este documento nunha distribución de grupos e categorías profesionais segundo o posto de traballo.
Artigo 6º.-Mobilidade funcional.
1. De conformidade co disposto no artigo 39 do Estatuto dos traballadores, a mobilidade funcional poderase efectuar sen outras limitacións que as exixidas polas titulacións académicas ou profesionais precisas para exercer a prestación laboral e pola pertenza ao grupo ou categoría profesional correspondente.
2. A mobilidade funcional para realizar tarefas correspondentes a distinto grupo ou categoría profesional só será posible se existisen razóns técnicas e organizativas que a xustifiquen e polo tempo imprescindible para a súa atención.
No caso de encomenda de funcións inferiores, esta deberá estar xustificada por necesidades perentorias ou imprevisibles da actividade produtiva, e durará o tempo mínimo imprescindible. A Empresa Pública de Obras e Servizos Hidráulicos comunicaralles esta situación aos representantes dos traballadores.
A atribución de funcións superiores ás do grupo ou categoría profesional non poderá superar os seis meses durante un ano ou oito durante dous anos. O traballador terá dereito á retribución correspondente por todos os conceptos que deriven das funcións que efectivamente se realicen, salvo nos casos de encomenda de funcións inferiores que manterán a retribución de orixe.
A atribución de funcións de categoría superior seralle comunicada por escrito ao traballador, de ser posible, con corenta e oito horas de antelación e, en todo caso, con anterioridade ao inicio do cambio de posto de traballo.
O simple desenvolvemento de funcións de superior categoría ou grupo profesional non consolidará o salario nin a titularidade do posto superior. O único procedemento válido para consolidar un posto superior é o de superar o correspondente proceso selectivo nos termos regulados no artigo 9 e seguintes deste convenio.
Capítulo V
Selección, contratación e período de proba
Artigo 7º.-Estabilidade no emprego.
De conformidade co principio xeral de estabilidade no emprego, os contratos de traballo sometidos ao presente convenio entenderanse celebrados por tempo indefinido, salvo as excepcións legalmente establecidas.
Artigo 8º.-Incompatibilidades.
Ao persoal laboral da Empresa Pública de Obras e Servizos Hidráulicos aplicaráselle o réxime de incompatibilidades, de acordo coas normas estatais e autonómicas sobre a materia.
Artigo 9º.-Selección de persoal laboral fixo.
1. A selección e contratación do persoal laboral fixo axustarase á normativa xeral sobre emprego vixente en cada momento e realizarase de acordo coas necesidades que hai que cubrir e con sistemas baseados en principios de igualdade, mérito e capacidade e mediante convocatoria pública.
2. Para ser admitido ás probas selectivas será necesario:
a) Ter a nacionalidade española ou ter a nacionalidade dalgún dos estados membros da Unión Europea ou daqueles estados en que, en virtude de tratados internacionais celebrados pola Unión Europea e subscritos polo Estado español, sexa de aplicación a libre circulación de traballadores.
b) Estar en posesión da titulación suficiente ou estar en condicións de obtela na data en que finalice o prazo de presentación das instancias para tomar parte nas probas selectivas.
c) Non estar separado do servizo de ningunha Administración pública en virtude de expediente disciplinario nin encontrarse inhabilitado por sentenza firme para o exercicio de funcións públicas.
d) Ter cumpridos os dezaoito anos de idade ou ter a idade que a convocatoria estableza como mínima antes de que finalice o prazo de presentación de instancias, e non exceder da idade establecida como máxima para o ingreso nun grupo e categoría profesional de que se trate.
e) Cumprir os requisitos para exercer as funcións que lle poidan ser encomendadas.
3. Todas as convocatorias de probas selectivas publicaranse no Diario Oficial de Galicia, debendo, en todo caso, as súas bases, que vinculan o órgano convocante e a comisión de selección, conter os seguintes elementos:
a) Número e características das prazas convocadas.
b) Condicións e requisitos que concorrerán nos aspirantes.
c) Probas e programas de procedemento selectivo, así como sistemas e formas de clasificación dos exercicios ou baremos de puntuación.
d) Composición da comisión de selección.
e) Modelo de solicitude e importe dos dereitos de exame.
4. Nas convocatorias teranse en conta as condicións especiais de ingreso dos minusválidos.
Artigo 10º.-Probas selectivas.
1. As probas selectivas serán teóricas e prácticas, debendo adecuarse aos postos de traballo que se van ocupar.
2. Ningún membro da comisión de selección que xulgue as probas selectivas terá titulación inferior á exixida para ser admitido ás probas.
Artigo 11º.-Normalización lingüística.
Para dar cumprimento á normalización do idioma galego e para garantir o dereito dos administrados ao uso do galego e a promoción do uso normal do galego por parte dos poderes públicos de Galicia, que determina o artigo 6.3º da Lei de normalización lingüística, nas probas selectivas que se realicen para o acceso ás prazas da empresa pública terá que demostrarse o coñecemento da lingua galega, sempre que este coñecemento sexa necesario para o desenvolvemento das súas funcións.
Artigo 12º.-Procedementos selectivos: oposición.
O acceso ao cadro de persoal da Empresa Pública de Obras e Servizos Hidráulicos realizarase mediante concurso, oposición ou concurso-oposición libre, convocados publicamente e baseados nos principios de igualdade, mérito e capacidade.
1. A oposición consistirá na superación de probas teóricas e prácticas exixidas na convocatoria pública, adecuadas ao exercicio da función, así como, de ser o caso, na superación dun curso selectivo de formación.
2. As probas de selección estableceranse de maneira que poidan manifestarse as condicións de aptitude e coñecemento que se consideren necesarias segundo a natureza da función e permitan fixar unha orde de prelación dos aspirantes seleccionados.
3. Os programas das probas de selección deberán procurar especialmente que as materias exixidas se correspondan co desenvolvemento posterior das tarefas que se van cumprir.
4. Os aspirantes poderán ser sometidos a un período de prácticas, conforme a convocatoria.
Artigo 13º.-Concurso-oposición.
1. A selección por concurso-oposición consistirá na superación das probas correspondentes e, se é o caso, do curso selectivo de formación, así como na posesión previa, debidamente valorada, de determinadas condicións de formación, méritos ou niveis de experiencia.
2. A valoración dos ditos méritos ou nivel de experiencia non suporá, con relación ás probas selectivas, máis dun corenta por cento da puntuación máxima alcanzable na fase da oposición. Co obxecto de asegurar a debida idoneidade dos aspirantes, estes terán que superar, na fase de oposición, a puntuación mínima establecida para as respectivas probas selectivas.
Artigo 14º.-Concurso.
O concurso, sistema excepcional de acceso para postos singulares en atención á natureza das funcións
que se van desenvolver, valorará os méritos que se sinalen na convocatoria, que, en todo caso, debe ser pública e libre.
Artigo 15º.-Proposta de seleccionados.
As comisións de selección non poderán aprobar nin declarar que superaron as probas selectivas un número superior de aspirantes ao de prazas convocadas. A contravención deste principio xera nulidade en pleno dereito da proposta da comisión de selección.
Artigo 16º.-Adxudicación das prazas.
A adxudicación de postos de traballo aos aspirantes que superaron o ingreso realizarase de acordo coas solicitudes que realicen os interesados, sempre segundo a orde obtida nas probas selectivas.
Artigo 17º.-Órganos de selección.
A selección do persoal da Empresa Pública de Obras e Servizos Hidráulicos será efectuada por unha comisión de selección designada para o efecto.
As comisións estarán integradas por un número non superior a cinco membros, catro designados polo presidente da Empresa Pública de Obras e Servizos Hidráulicos e un polos representantes dos traballadores, respectándose en todo caso a autonomía da representación dos traballadores para a designación dos seus integrantes.
Artigo 18º.-Indemnizacións por asistencia a órganos de selección de persoal.
Aboaranse as indemnizacións ou compensacións por asistencia a tribunais e comisións de selección segundo o regulado na correspondente resolución da presidencia do ente público sobre indemnizacións por razón do servizo ao persoal da Empresa Pública de Obras e Servizos Hidráulicos.
Artigo 19º.-Contratación.
1. Publicada a lista de aspirantes seleccionados, estes dispoñerán dun prazo de vinte días para presentar na Empresa Pública de Obras e Servizos Hidráulicos a documentación acreditativa de que cumpren os requisitos exixidos na convocatoria.
Os que no citado prazo non presenten a documentación exixida, salvo forza maior apreciada pola comisión de selección, perderán a posibilidade de adquirir a condición de persoal laboral fixo, quedando anuladas todas as súas actuacións, sen prexuízo da responsabilidade na que puidesen incorrer por falsidade na súa instancia.
2. Presentada a documentación requirida, o presidente da Empresa Pública de Obras e Servizos Hidráulicos procederá á súa contratación como persoal laboral fixo da Empresa Pública de Obras e Servizos Hidráulicos. Ata que se formalicen os contratos e se produza a incorporación, os aspirantes non terán dereito a ningunha percepción económica.
Os modelos de contratos axustaranse á lexislación vixente.
Artigo 20º.-Período de proba.
O período de proba regularase de acordo co establecido no artigo 14 do Estatuto dos traballadores.
Artigo 21º.-Selección e contratación de persoal laboral non fixo.
Os postos de traballo vacantes que non se provexan polos sistemas regulados nos artigos anteriores e se considere necesaria a súa provisión, poderán cubrirse mediante a contratación de persoal laboral interino segundo o establecido na Lei 10/1996, do 5 de novembro, de actuación de entes e empresas nas que ten participación maioritaria a Xunta de Galicia, en materia de persoal e contratación.
Capítulo VI
Provisión de vacantes
Artigo 22º.-Provisión definitiva.
1. O cadro de persoal laboral fixo da Empresa Pública de Obras e Servizos Hidráulicos está composto polos empregados vinculados por relación laboral común, de carácter indefinido.
2. A presidencia acordará, oídos os representantes legais dos traballadores, a provisión ou a amortización das vacantes que se poidan producir no cadro de persoal, de acordo co aprobado polo Consello de Administración da Empresa Pública de Obras e Servizos Hidráulicos.
3. Ofertarase, para o acceso por promoción interna, un mínimo do cincuenta por cento das prazas que se convoquen.
A provisión destas vacantes procederá entre os empregados fixos do cadro de persoal en activo que así o soliciten, que conten cunha antigüidade mínima de dous anos na Empresa Pública de Obras e Servizos Hidráulicos, e que non teñan impedimento físico ou psíquico para o desenvolvemento das funcións propias dos postos de traballo ofertados. Os interesados deberán pertencer a un grupo ou categoría integrada no nivel inmediatamente inferior ao que se pretende acceder. Ademais, deberán reunir os demais requisitos que, con carácter xeral, se fixen na correspondente convocatoria.
As vacantes non cubertas por promoción interna, agás no suposto de que a convocatoria desta fose separada, acumularanse ás prazas convocadas de acceso libre.
4. Incorporación de novos empregados de carácter fixo.
Esta incorporación producirase mediante convocatoria efectuada para o efecto, tendo acceso calquera persoa que reúna os requisitos exixidos.
Capítulo VII
Xornada, horario de traballo e descansos
Artigo 23º.-Xornada e horarios.
Como regra xeral, a xornada de presenza e traballo efectivo será dun máximo de trinta e sete horas e trinta minutos semanais, de luns a venres, no centro
de traballo da Empresa Pública de Obras e Servizos Hidráulicos, en réxime de xornada continuada de mañá, durante o período comprendido entre o dezaseis de setembro e o quince de xuño de cada ano. Durante o período que abrangue entre o dezaseis de xuño e o quince de setembro de cada ano, a xornada de traballo diaria continuada comezará ás oito e trinta da mañá e rematará ás catorce e trinta horas.
Admítese ata media hora de flexibilidade horaria na xornada, debendo compensarse esta no mes en curso.
Todos os traballadores afectados por este convenio terán dereito a unha pausa retribuída de trinta minutos durante a xornada de traballo.
Artigo 24º.-Descansos.
1. Os traballadores terán dereito a un descanso mínimo semanal de dous días ininterrompidos, que serán o sábado e o domingo.
2. Todo o persoal vinculado a este convenio colectivo terá como descanso os días vinte e catro e trinta e un de decembro. Se por necesidades do servizo non se puidesen desfrutar eses días, facilitaráselles un descanso equivalente no mes de xaneiro seguinte.
Capítulo VIII
Vacacións, licenzas e permisos
Artigo 25º.-Vacacións.
1. Os traballadores terán dereito a desfrutar, durante cada ano completo de servizo activo, unhas vacacións retribuídas de trinta días naturais, ou os días que en proporción lles correspondan se o tempo de servizo foi menor.
2. Así mesmo, terán dereito a un día hábil adicional de vacacións ao cumprir quince anos de servizo e engadíndose un día hábil ao cumprir os vinte, vinte e cinco e trinta anos de servizo, respectivamente, ata un máximo de catro. Non se considerarán como días hábiles os sábados. Para o cómputo de servizos neste aspecto terase en conta a antigüidade recoñecida polo ente público.
Este dereito farase efectivo a partir do ano natural seguinte ao do cumprimento dos anos de servizo sinalados no parágrafo anterior.
3. As vacacións anuais desfrutaranse de forma obrigatoria durante o ano natural, de acordo coa planificación que se efectúe na Empresa Pública de Obras e Servizos Hidráulicos. O persoal que ingrese ou sexa baixa no ano natural que corresponda terá dereito a desfrutar da parte proporcional de vacacións correspondentes, a razón de dous días e medio por mes ou fracción de mes traballado.
4. O calendario de vacacións ultimarase antes do trinta de maio de cada ano, logo de consulta aos representantes legais dos traballadores, debéndose efectuar as solicitudes antes do día quince do mes de maio. As modificacións posteriores poderán pactarse entre a presidencia e o traballador.
A empresa comunicaralle a cada traballador o período de desfrute das súas vacacións cunha antelación dun mes.
As vacacións anuais desfrutaranse preferentemente no período comprendido entre o un de xullo e o trinta de setembro. Os traballadores poderán solicitar as vacacións fraccionadas en dous períodos, comezando sempre, como norma xeral, os días un ou dezaseis de cada mes ou por semanas.
Aínda que, por petición do interesado, o indicado no parágrafo anterior constitúe a norma xeral, a Empresa Pública de Obras e Servizos Hidráulicos poderá autorizar o desfrute dunha semana, quincena ou dun mes fóra dos meses de entre xullo e setembro.
Cando por necesidades do servizo o persoal teña que desfrutar obrigatoriamente as súas vacacións fóra do período establecido, as vacacións serán de trinta días laborables.
En todas as situacións de incapacidade temporal ou baixa maternal que coincidan coas datas en que se deberán desfrutar as vacacións, o desfrute pospoñerase ás datas posteriores á situación da alta, a non ser que o período de baixa se iniciase con posterioridade ao principio do desfrute das vacacións e que este non se estenda máis alá do trinta e un de decembro do ano en curso.
Unha vez iniciadas as vacacións, se se tivesen que interromper por necesidades do servizo, ademais do aboamento dos gastos correspondentes, terase dereito ao desfrute de dous días por cada día traballado. En caso de que o traballo se estenda por necesidades do servizo máis de cinco días, fixarase de novo o período de vacacións.
5. As vacacións non poderán ser compensadas en metálico nin en todo nin en parte, agás cando no transcurso do ano se produza a extinción da relación de emprego do traballador ou sexa declarado este en situación de excedencia ou de suspensión de funcións e aínda non teña desfrutado ou completado na súa totalidade o desfrute do período vacacional.
Artigo 26º.-Licenzas e permisos.
1. Poderán concederse licenzas nos seguintes casos e condicións:
a) Por matrimonio, o traballador terá dereito a unha licenza retribuída de quince días naturais ininterrompidos.
b) Por embarazo, nas condicións e duración previstas na lexislación xeral.
c) Por asuntos propios poderán concederse licenzas sen retribución dunha duración acumulada que non poderá exceder de tres meses cada dous anos. A concesión de licenzas por asuntos propios subordinarase, en todo caso, ás necesidades do servizo.
d) As licenzas por enfermidade fixaranse de acordo co réxime da Seguridade Social a que pertenza o traballador.
e) Poderán concederse licenzas retribuídas polo tempo necesario para a realización de estudos e cursos sobre materias directamente relacionadas coa Administración pública, logo do informe favorable do superior xerárquico, cando o seu contido estea directamente relacionado coas funcións do seu posto de traballo ou para a capacitación profesional.
f) Poderán concederse licenzas retribuídas para a asistencia a congresos, convencións e demais actos de carácter profesional relacionados directamente coas funcións da súa categoría profesional, cando actúen como relatores ou presenten comunicacións.
2. Os traballadores fixos que leven como mínimo un ano de servizo poderán pedir licenzas sen soldo, por un prazo non inferior a trinta días e non superior a seis meses, nun intervalo de tempo de dous anos.
O traballador solicitará a licenza con, polo menos, trinta días de antelación á data de inicio do desfrute; a Empresa Pública de Obras e Servizos Hidráulicos contestará antes dos quince últimos días anteriores á data do inicio da licenza e, de non facelo, entenderase rexeitado o permiso.
No caso de falecemento de cónxuxe, parella de facto ou fillos, o traballador poderá solicitar adicionalmente un permiso non retribuído dunha duración non superior ao mes, con independencia doutros supostos de licenzas sen soldo.
3. Concederanse permisos para as seguintes causas xustificadas:
a) Polo nacemento, acollida ou adopción dun fillo e polo falecemento, accidente ou enfermidade grave dun familiar dentro do primeiro grao de consanguinidade ou afinidade, tres días hábiles cando o suceso se produza na mesma localidade e cinco días hábiles cando sexa en distinta localidade.
Cando se trate do falecemento, accidente ou enfermidade grave dun familiar dentro do segundo grao de consanguinidade ou afinidade, o permiso será de dous días hábiles cando o suceso se produza na mesma localidade do centro de traballo e catro días hábiles cando sexa en distinta localidade.
Estes permisos serán de carácter retribuído.
b) Por traslado de domicilio sen cambio de residencia, un día, e dous días en distinto termo municipal, con carácter retribuído.
c) Para realizar funcións sindicais, de formación sindical ou de representación do persoal, nos términos legalmente establecidos.
d) Para concorrer a exames finais e demais probas definitivas de aptitude e avaliación en centros oficiais, durante os días da súa celebración, con carácter retribuído.
e) O traballador cun fillo menor de nove meses terá dereito a unha hora diaria retribuída de ausencia do traballo. Este período de tempo poderá dividirse en dúas fraccións ou substituírse por unha redución de xornada dunha hora.
f) Os que, por razóns de garda legal, teña ao seu coidado directo algún menor de seis anos, unha persoa de idade avanzada que requira especial dedicación ou un diminuído psíquico ou físico que non desenvolva actividade retribuída terá dereito a unha diminución dun terzo ou un medio da xornada de traballo, coa redución proporcional das súas retribucións.
g) As traballadoras embarazadas terán dereito a ausentarse do traballo para a realización de exames prenatais e técnicas de preparación ao parto, polo tempo necesario para a súa práctica e logo da xustificación da necesidade de realización destas dentro da xornada de traballo, con carácter retribuído.
4. Poderá concederselle permiso polo tempo indispensable para o cumprimento dun deber inescusable de carácter público ao persoal que non dea lugar a ningunha retribución ou indemnización, exixencia que deberá acreditarse documentalmente e sen que poida superarse, por este concepto, a quinta parte das horas laborables en cómputo trimestral. No suposto de que o traballador perciba retribución ou indemnización polo cumprimento do deber ou desenvolvemento do cargo, descontarase o seu importe da retribución a que tivese dereito.
5. Poderá dispoñerse de nove días ao ano de permiso retribuído para asuntos persoais sen xustificación, atendendo sempre ás necesidades do servizo que, no caso de denegación, deberán xustificarse por escrito. Este permiso poderá desfrutarse ata o día quince de xaneiro do seguinte ano natural, non podendo acumularse aos correspondentes dese ano. Tales días non poderán acumularse ás vacacións anuais. Establécense dous días de permiso adicionais cando os días vinte e catro e trinta e un de decembro coincidan en festivo, sábado ou día non laborable.
6. No suposto de parto, a duración do permiso será de dezaseis semanas ininterrompidas, ampliables en caso de parto múltiple en dúas semanas máis por cada fillo a partir do segundo. O permiso distribuirase a opción da traballadora, sempre e cando seis semanas sexan inmediatamente posteriores ao parto.
No caso de falecemento da nai, o pai poderá facer uso da totalidade ou, se é o caso, da parte que reste do permiso.
Non obstante o anterior, e sen prexuízo das seis semanas inmediatas posteriores ao parto de descanso obrigatorio para a nai, en caso de que a nai e o pai traballen, esta, ao iniciar o período de descanso por maternidade, poderá optar por que o pai desfrute dunha parte determinada e ininterrompida do período de descanso posterior ao parto, ben de forma simultánea ou sucesiva co da nai, agás que no momento da súa efectividade a incorporación ao traballo da nai supoña un risco para a saúde.
Nos casos de parto prematuro e naqueles en que, por calquera outra causa, o neonato tivese que per
manecer hospitalizado a continuación do parto, o permiso poderá computarse, por instancia da nai ou, no seu defecto, do pai, a partir da data da alta hospitalaria. Exclúense deste cómputo as primeiras seis semanas posteriores ao parto, de descanso obrigatorio para a nai.
Nos supostos de adopción ou acollida, tanto preadoptiva como permanente, de menores de ata seis anos, o permiso terá unha duración de dezaseis semanas ininterrompidas, ampliables no suposto de adopción e acollida múltiple en dúas semanas máis por cada fillo a partir do segundo, contadas á elección do traballador ben a partir da decisión administrativa ou xudicial de acollida, ou ben a partir da resolución xudicial pola que se constitúa a adopción. A duración do permiso será, así mesmo, de dezaseis semanas nos supostos de adopción ou acollida de menores, maiores de seis anos de idade, cando se trate de menores discapacitados ou minusválidos ou que por circunstancias ou experiencias persoais ou que por provir do estranxeiro teñan especiais dificultades de inserción social e familiar, debidamente acreditadas polos servizos sociais competentes.
No caso de que a nai e o pai traballen, o permiso distribuirase á opción dos interesados, que poderán desfrutalo de forma simultánea ou sucesiva, sempre con períodos ininterrompidos.
Nos casos de desfrute simultáneo de períodos de descanso, a suma destes non poderá exceder das dezaseis semanas previstas nos parágrafos anteriores ou das que correspondan en caso de parto múltiple.
Os permisos a que se refire o presente punto poderán desfrutarse en réxime de xornada completa ou a tempo parcial, por solicitude dos traballadores e se o permiten as necesidades dos servizos que, no suposto de denegación, deberá xustificarse por escrito.
Nos supostos de adopción internacional, cando sexa necesario o desprazamento previo do país de orixe do adoptado, o permiso previsto para cada caso no presente punto poderá iniciarse ata catro semanas antes da resolución pola que se constitúe a adopción.
7. O traballador terá dereito a un permiso de paternidade de oito días naturais de duración ou dez se o parto é múltiple, computado desde o nacemento, con independencia da situación laboral da nai. O dito permiso será acumulable a calquera outro dereito recoñecido na normativa de aplicación, inclusive o permiso de nacemento. O permiso de paternidade computarase desde a finalización do permiso de nacemento en caso de acumularse a este.
O pai non terá dereito ao permiso se os proxenitores non estivesen casados nin estivesen xuntos de feito en análoga relación de afectividade ou se non se lle recoñeceu, en resolución xudicial ditada en proceso de nulidade, separación ou divorcio iniciado antes do desfrute do permiso, a garda do neonato. En todos eses casos, a nai poderá empregar, calquera que sexa a situación laboral do pai, este permiso
con carácter ininterrompido desde a finalización do permiso de maternidade.
Tamén poderá utilizalo, en iguais termos, se o pai falecera antes do desfrute íntegro do dito permiso ou se a filiación paterna non estivese determinada.
Si se tratase dunha adopción ou acollida preadoptiva ou permanente, o permiso será de oito días naturais a favor do pai e/ou nai, ou dez no suposto de adopción ou acollida múltiple. O dito permiso contarase, á elección da persoa titular, desde a resolución xudicial ou administrativa de adopción ou de acollida preadoptiva ou permanente, e será intransferible pero acumulable a calquera outro dereito recoñecido na normativa de aplicación. Cando a persoa adoptante ou acolledora fora única, o permiso será de oito días de duración e de dez se a adopción ou acollida son múltiples.
8. Os traballadores que exerciten o dereito de folga non terán dereito a percibir nin percibirán as retribucións correspondentes ao tempo que permanezan nesta situación, sen que a dedución de haberes que se efectúe teña, en ningún caso, carácter de sanción disciplinaria nin afecte ao réxime respectivo das súas prestacións sociais.
9. Poderanse conceder permisos retribuídos individuais por causas excepcionais ou extraordinarias. A súa concesión está sometida á previa solicitude do traballador e á xustificación de concorrencia de supostos de feitos excepcionais.
Non se poderán conceder máis de sete días de permiso por esta causa.
10. Corresponderalle a concesión de licenzas e permisos ao presidente da Empresa Pública de Obras e Servizos Hidráulicos, logo da proposta do responsable de persoal e logo de solicitude do traballador interesado.
Capítulo IX
Situacións administrativas e excedencias
Artigo 27º.-Situacións administrativas e excedencias: supostos e réxime xurídico.
1. Os traballadores poden estar nalgunha das seguintes situacións:
a) Servizo activo.
b) Servizos especiais.
c) Servizos noutras administracións públicas.
d) Excedencia voluntaria.
e) Excedencia forzosa.
2. Os traballadores estarán en situación de servizo activo cando ocupen unha praza dotada orzamentariamente e desenvolvan un posto de traballo, en virtude da súa pertenza a unha categoría profesional determinada.
3. O persoal fixo afectado por este convenio poderá estar en situación de servizos especiais.
3.1. Os traballadores fixos pasarán á situación de servizos especiais nos seguintes supostos:
a) Cando sexan autorizados para realizar unha misión por período superior a seis meses en organismos internacionais, gobernos ou entidades públicas estranxeiras ou en programas de cooperación internacional.
b) Cando adquiran a condición de funcionarios ao servizo de organizacións internacionais ou de carácter supranacional.
c) Cando sexan nomeados membros do Goberno ou dos órganos de goberno das comunidades autónomas ou altos cargos destes.
d) Cando sexan adscritos aos servizos do Tribunal Constitucional, Defensor del Pueblo ou Valedor do Pobo.
e) Cando accedan á condición de deputado ou senador das Cortes Xerais, ou desenvolvan cargos efectivos retribuídos e de dedicación exclusiva nas corporacións locais, ou sexan elixidos membros do Parlamento europeo.
f) Cando accedan á condición de deputado do Parlamento galego, de membros das asembleas lexislativas das comunidades autónomas ou cando formen parte de órganos que corresponda elixir ao Parlamento galego, se perciben retribucións periódicas polo desenvolvemento da función.
Cando non perciban tales retribucións poderán optar entre permanecer na situación de servizo activo ou pasar á de servizos especiais, sen prexuízo da normativa sobre incompatibilidades dos membros de asembleas lexislativas.
g) Cando presten servizo nos gabinetes da Presidencia do Goberno, dos ministros, dos Secretarios de Estado, da presidencia da Xunta de Galicia e dos seus conselleiros, ou en postos clasificados como persoal eventual na relación de postos de traballo da Xunta de Galicia ou das entidades locais, e non opten por permanecer na situación de servizo activo.
h) Cando sexan nomeados para calquera cargo de carácter político do que derive incompatibilidade para exercer funcións públicas.
i) Cando pasen a desenvolver os postos de traballo de presidente, conselleiro delegado ou director xerente nas sociedades públicas a que fai alusión o artigo 12 da Lei 1/1999, do 7 de outubro, de réxime financeiro e orzamentario de Galicia.
3.2. Os deputados, senadores e membros das asembleas lexislativas das comunidades autónomas que perdan tal condición por disolución das correspondentes cámaras ou finalización do mandato destas poderán permanecer na situación de servizos especiais ata a súa nova constitución.
3.3. Aos traballadores en situación de servizos especiais computaráselles o tempo que permanezan en tal situación para os efectos de ascensos e trienios e terán dereito á reserva da praza que ocuparan,
que poderá ser desenvolvida mentres o traballador estea en situación de servizos especiais por persoal interino.
En todos os casos, percibirán as retribucións do posto ou cargo efectivo que desenvolvan e non as que lles correspondan na Empresa Pública de Obras e Servizos Hidráulicos, sen prexuízo do dereito á percepción dos trienios que puidesen ter recoñecidos como persoal fixo do ente público.
4. O persoal fixo que, por medio dos sistemas de libre designación, transferencia ou adscrición provisional, se é o caso, pasen a ocupar postos de traballo noutras administracións públicas someteranse ao réxime vixente na Administración na que estean destinados, pero conservarán a súa condición de persoal fixo da Empresa Pública de Obras e Servizos Hidráulicos en situación de servizo noutras administracións públicas.
5. Os traballadores fixos terán dereito á excedencia voluntaria.
5.1. Causas da excedencia voluntaria:
5.1.1. Por incompatibilidade.
Procederá declarar, de oficio ou por instancia de parte, en situación de excedencia voluntaria con reserva de posto de traballo ao persoal fixo cando estean en situación de servizo activo noutro corpo, escala ou categoría de calquera das administracións públicas, a non ser que obtivesen a oportuna compatibilidade, ou pasen a prestar servizos en organismos ou entidades do sector público e non lles corresponda quedar noutra situación.
5.1.2. Por interese particular.
a) Poderá concederse igualmente a excedencia voluntaria con reserva de posto de traballo aos traballadores fixos cando o soliciten por interese particular.
Durante o período desta excedencia ao traballador non se lle computará, para efectos de antigüidade, o tempo de permanencia en tal situación.
Para solicitar o pase a esta situación será preciso ter prestado servizos efectivos na Empresa Pública de Obras e Servizos Hidráulicos durante o ano inmediatamente anterior. Nesta non se poderá permanecer menos dun ano continuado.
b) Procederá así mesmo declarar nesta excedencia voluntaria cando, terminada a causa que determinou o pase a unha situación distinta á de servizo activo, incumpran a obriga de solicitar o reingreso no prazo de trinta días naturais.
c) Ata que transcorran catro anos desde que finalizou unha excedencia por interese particular non se poderá conceder outra.
5.1.3. Por agrupación familiar.
Poderá concederse a excedencia voluntaria por agrupación familiar con reserva do posto de traballo, cunha duración mínima dun ano e máxima de quince
anos, cando o seu cónxuxe resida noutro concello por obter e estar desenvolvendo un posto de traballo de carácter definitivo como funcionario de carreira ou como laboral en calquera Administración pública.
Os traballadores excedentes por esta causa non devengarán retribucións nin lles será computado o tempo permanecido en tal situación para os efectos de ascensos e trienios.
5.1.4. Excedencia para o coidado de fillos e familiares.
Os traballadores terán dereito a un período de excedencia de duración non superior a tres anos, para atender o coidado de cada fillo, tanto cando sexa por natureza como por adopción ou acollemento permanente ou preadoptivo, contado desde a data de nacemento ou, se é o caso, da resolución xudicial ou administrativa.
Tamén terán dereito a un período de excedencia, de duración non superior a un ano, os traballadores para atender o coidado dun familiar que se encontre ao seu cargo, ata o segundo grao inclusive de consanguinidade ou afinidade, que, por razóns de idade, accidente ou enfermidade, non poida valerse por si mesmo e non desenvolva actividade retribuída.
O período de excedencia será único por cada suxeito causante. Cando un novo suxeito causante dela orixe a unha nova excedencia, o inicio do período desta porá fin á que se viñese desfrutando.
Esta excedencia constitúe un dereito individual dos traballadores. No caso de que dous traballadores xerasen o dereito a desfrutalo polo mesmo suxeito causante, a Empresa Pública de Obras e Servizos Hidráulicos poderá limitar o seu exercicio simultáneo por razóns xustificadas relacionadas co funcionamento dos servizos.
O período no que o traballador permaneza en situación de excedencia conforme o establecido neste artigo será computable para os efectos de antigüidade e o traballador terá dereito á asistencia a cursos de formación profesional, a cuxa participación deberá ser convocado polo empresario, especialmente con ocasión da súa reincorporación. Durante o primeiro ano terá dereito á reserva do seu posto de traballo. Transcorrido o dito prazo, a reserva quedará referida a un posto de traballo do mesmo grupo profesional ou categoría equivalente.
5.2. O traballador interesado deberá solicitar o reingreso ao servizo activo cunha antelación mínima de dous meses.
6. Quedará en situación de excedencia forzosa o persoal fixo da Empresa Pública de Obras e Servizos Hidráulicos que sexa designado ou elixido para un cargo público ou un cargo sindical electivo provincial ou superior, que imposibilite a asistencia ao traballo.
Mentres dure esta situación o traballador terá dereito á reserva do posto de traballo e computaráselle este tempo para os efectos de antigüidade.
O reingreso deberá solicitalo no prazo máximo de trinta días naturais desde o cesamento no cargo, tendo carácter inmediato.
Esta situación estenderase no tempo mentres existan as causas que motivaron esta excedencia.
Capítulo X
Condicións económicas
Artigo 28º.-Réxime retributivo.
1. A estrutura salarial fixarase segundo o disposto neste convenio colectivo. Os soldos anuais para cada posto de traballo son os reflectidos no anexo deste convenio, que se incrementarán anualmente segundo o disposto na Lei de orzamentos da Comunidade Autónoma de Galicia e demais normativa aplicable na materia aos entes públicos.
A retribución está composta polos seguintes conceptos: o soldo, que é a parte da retribución fixada por unidade de tempo, distribuída en catorce pagas (doce mensualidades e dúas pagas extras), e os trienios, que suporán un cinco por cento do soldo por cada tres anos de servizo.
2. As pagas extraordinarias devengaranse nos meses de xuño e decembro, unha con efectos a día trinta de xuño e outra a día trinta e un de decembro, que se aboarán o día vinte dos devanditos meses. Estas pagas devengaranse proporcionalmente ao tempo traballado durante o ano e ao persoal que non lle correspondese cobrar unha paga completa, percibirá a sexta parte dela multiplicada polo número de meses ou fracción desde o último semestre natural.
A contía de cada unha das pagas será igual a unha mensualidade do salario máis antigüidade, cos incrementos que, se é o caso, se poidan establecer pola normativa específica ditada para o persoal ao servizo de entes públicos.
3. Establécese para o persoal laboral fixo unha retribución persoal de antigüidade de carácter consolidable para todos os grupos e categorías, consistente en trienios do cinco por cento do salario, aboables en catorce pagas anuais.
A Empresa Pública de Obras e Servizos Hidráulicos recoñece este concepto nos termos que, ata a data, se viñan aplicando.
O trienio cumprido terá efectos económicos desde o primeiro día do mes seguinte a aquel no que se perfeccione, excepto se se cumpre na primeira quincena do mes, xa que neste caso os seus efectos económicos serían desde o primeiro día do mes de cumprimento.
Para o cómputo de trienios, estimaranse os servizos prestados en período de proba e interinidade. Así mesmo, recoñeceranse os servizos prestados, directamente e baixo calquera modalidade, noutra Administración pública con anterioridade á adquisición da condición de persoal laboral fixo ao servizo da Empresa Pública de Obras e Servizos Hidráulicos.
4. As retribucións pagaranse mensualmente mediante nómina, na que se reflectirán con absoluta claridade todos os aspectos retributivos, recollendo así mesmo todos os conceptos polos cales se produzan descontos nos haberes dos traballadores.
O modelo de nómina será obrigatoriamente igual para todo o persoal incluído no ámbito de aplicación deste convenio.
O salario aboarase por meses vencidos. O pagamento efectuarase por transferencia bancaria a aquelas entidades bancarias ou de crédito elixidas por cada traballador, sen orixinar ningún custo para este. En todo caso, o aboamento na conta de cada traballador realizarase antes do día vinte e oito de cada mes. As pagas extraordinarias de xuño e de decembro aboaranse o día vinte dos devanditos meses.
Artigo 29º.-Horas extraordinarias.
1. Terán tal consideración as horas de traballo que se realicen sobre a duración máxima da xornada ordinaria de traballo pactada neste convenio e teñan un carácter excepcional. En ningún caso, poderán ser fixas na súa contía nin periódicas no seu devengo, non orixinando dereitos individuais en períodos sucesivos.
O seu límite será de oitenta horas en cómputo anual, de conformidade co disposto no Estatuto dos traballadores.
2. Establécense os seguintes tipos de horas extraordinarias:
a) De realización obrigatoria.
Considéranse como tales as realizadas nos supostos de prevención e reparación de sinistros e outros danos extraordinarios e urxentes.
Aboaranse incrementando o valor salario/hora ordinario nun setenta e cinco por cento de luns a venres ou nun cento vinte e cinco por cento do valor do salario/hora ordinario, cando se efectúen en sábados, domingos ou festivos.
b) De libre adaptación.
Terán esta consideración as horas extraordinarias exixidas por períodos punta, pola considerable carga ou volume de traballo ou outra circunstancia de carácter estrutural, derivada da natureza da actividade.
As horas extraordinarias, cando se realicen en sábado, domingo ou festivo, compensaranse, á elección do traballador, ben cunha retribución económica incrementando nun cen por cento o salario/hora ordinario, ou ben con dúas horas e quince minutos por hora extraordinaria realizada.
As horas extraordinarias realizadas en día laborable compensaranse, a elección do traballador, mediante descanso, na proporción dunha hora e corenta e cinco minutos de descanso por cada hora extraordinaria realizada, ou ben aboándose cun incremento do valor do salario/hora ordinario nun setenta e cinco por cento.
Deberanse acumular estes tempos de descanso ata constituír xornadas completas, que nunca se poderán sumar aos períodos de vacacións e permisos ordinarios pactados no calendario laboral, debendo ser desfrutadas dentro dos seis meses seguintes á súa realización, se as necesidades do servizo non o impiden.
3. Tenderanse a reducir ao mínimo imprescindible as horas extraordinarias que non se deban a imprevistos ou teñan carácter excepcional. A realización de horas extraordinarias restrinxirase a aquelas actuacións que, sen poder cubrirse na xornada ordinaria de traballo, sexan absolutamente ineludibles para o bo funcionamento dos distintos servizos.
A realización das horas extraordinarias requirirá a autorización previa por parte da presidencia da Empresa Pública de Obras e Servizos Hidráulicos.
A súa realización será xustificada mediante o correspondente parte de traballo asinado polo xefe correspondente e o traballador.
As horas realizadas por cada traballador rexistraranse día a día no citado parte de traballo e totalizaranse nun resumo, este último deberá ser asinado polo traballador interesado e o xefe que corresponda co conforme do presidente da Empresa Pública de Obras e Servizos Hidráulicos.
Artigo 30º.-Axudas de custos.
Están constituídas polas cantidades devengadas diariamente para satisfacer os gastos que, por manutención e/ou desprazamento, orixine a estancia en localidade distinta da que, de xeito habitual, se presta servizo, cando, con carácter eventual, a presidencia dispoña tal desprazamento.
As contías por esa percepción non salarial aboaranse e regularanse de acordo co establecido na correspondente resolución da presidencia do ente público sobre indemnizacións por razón do servizo ao persoal da Empresa Pública de Obras e Servizos Hidráulicos.
Capítulo XI
Réxime asistencial
Artigo 31º.-Incapacidade temporal.
En calquera suposto de baixa por incapacidade temporal, a Empresa Pública de Obras e Servizos Hidráulicos garantiralle ao traballador o cen por cento das retribucións que lle corresponda percibir no momento de producirse a baixa.
Sen prexuízo do anterior, o réxime será o seguinte:
1. Ausencias de ata tres días:
O persoal afectado comunicaralle o motivo da súa ausencia ao responsable en materia de persoal, preferentemente dentro da primeira hora da xornada, salvo imposibilidade acreditada. A partir do segundo día será necesario presentar o correspondente xustificante.
2. Ausencias superiores a tres días por accidente de traballo, enfermidade profesional, maternidade, enfermidade común ou accidente non laboral:
Nestes casos, o traballador percibirá o cen por cento das súas retribucións desde o primeiro día de baixa ata o termo da incapacidade temporal.
En calquera destes casos, a Empresa Pública de Obras e Servizos Hidráulicos poderá practicar as inspeccións médicas oportunas, de conformidade co disposto no artigo 20 do Estatuto dos traballadores.
Capítulo XII
Beneficios sociais
Artigo 32º.-Formación profesional.
1. Principios xerais:
Co obxecto de favorecer a profesionalización e mellora das capacidades e aptitudes dos traballadores, en relación directa coas necesidades organizativas, de prestación dos servizos e a súa calidade e, en definitiva, do obxecto da Empresa Pública de Obras e Servizos Hidráulicos, as partes asinantes deste convenio acordan:
a) Promover o desenvolvemento persoal e profesional dos traballadores mediante, entre outros, a formación.
b) Colaborar para que, ademais, a formación contribúa ao incremento da eficacia e eficiencia, tanto económica como funcional, para a mellora da competitividade da Empresa Pública de Obras e Servizos Hidráulicos.
c) Que a formación sexa unha das ferramentas para a adaptación aos cambios que se poidan producir, motivados tanto pola innovación tecnolóxica como polas novas formas de organización do traballo.
d) Que a formación profesional sexa unha actividade que se desenvolva de maneira continua na Empresa Pública de Obras e Servizos Hidráulicos, cos criterios e mellor programación e execución posible para propiciar o desenvolvemento e a innovación nas actividades propias daquela.
2. Criterios:
Á vista da transcendencia do anterior, e dentro das posibilidades e necesidades organizativas e económicas da Empresa Pública de Obras e Servizos Hidráulicos, a política de formación na empresa pública será levada a efecto baixo os seguintes criterios:
a) Profesionalidade e desenvolvemento dos recursos humanos, intentando dar satisfacción ás necesidades de formación profesional ou reciclaxe dos traballadores para o seu acceso a cualificacións superiores.
b) A maior xeneralización posible da acción formativa a prol da súa proxección ao persoal de todos os niveis.
c) Corresponsabilización da presidencia, os traballadores e os seus representantes legais, no entendemento de que a formación é en interese de todos e require da súa participación, así como no seu dobre compoñente de dereito e de deber.
d) Coherencia e conexión no deseño das accións coas necesidades funcionais dos postos e a cualificación necesaria para o desempeño dos postos de traballo.
e) Valoración da formación como factor estratéxico para a competitividade da Empresa Pública de Obras e Servizos Hidráulicos, así como constituír un aspecto fundamental de flexibilidade interna da organización, que posibilite a adaptabilidade dos recursos humanos aos procesos produtivos ou de servizo, contribuíndo á operatividade da mobilidade funcional.
Modalidade:
Cada traballador terá dereito a participar en cursos formativos destinados a accións de interese para o desenvolvemento profesional encomendado, ou que puidese facerse, ao posto ocupado por aquel, sen prexuízo doutras accións tendentes a configurar o seu proxecto de carreira profesional na Empresa Pública de Obras e Servizos Hidráulicos.
3. Financiamento:
As accións formativas serán financiadas con cargo aos recursos económicos da Empresa Pública de Obras e Servizos Hidráulicos, sen prexuízo da solicitude de xestión de subvencións ou axudas, totais ou parciais, que puidese obter a Empresa Pública de Obras e Servizos Hidráulicos. Neste punto, as partes comprométense á colaboración necesaria para a obtención das ditas axudas, nos termos que a súa propia regulación prevexa.
Artigo 33º.-Orientación sobre planificación familiar e recoñecementos médicos.
A Empresa Pública de Obras e Servizos Hidráulicos realizará os seguintes recoñecementos médicos, que consistirán nunha exploración completa e calquera outra que se considere necesaria polo facultativo médico, ou sexa conveniente en razón do posto de traballo que desempeñe o traballador:
-Unha vez ao ano, a todo o persoal.
-Periódicos ou específicos, ao persoal que pola súa actividade se considere necesario.
-Ao persoal de novo ingreso, ao incorporarse ao posto de traballo.
Con carácter xeral, a Empresa Pública de Obras e Servizos Hidráulicos facilitará o acceso dos traballadores aos seguintes servizos:
-Planificación familiar.
-Consello xenético.
-Consello prenatal.
Esta función será realizada polos servizos médicos que a Empresa Pública de Obras e Servizos Hidráulicos teña concertados.
Artigo 34º.-Anticipos.
O persoal en activo con máis de tres anos de antigüidade no ente público Obras e Servizos Hidráulicos terá dereito a solicitar, dentro das previsións orzamentarias, anticipos por importe de ata dúas mensualidades dos seus haberes líquidos, que devolverá no prazo máximo de trinta e seis meses, sen ningún interese.
En ningún caso, se concederá un novo anticipo ao traballador que, desfrutando dun anterior, non teña reintegrado a súa totalidade. Porén, será posible a súa cancelación anticipada co obxecto de poder optar a un novo anticipo. As solicitudes por escrito irán dirixidas á presidencia do ente.
O traballador deberá solicitar por escrito a porcentaxe fixa de desconto en cada nómina. A falta de petición expresa, a Empresa Pública de Obras e Servizos Hidráulicos, de oficio, procederá ao seu desconto nos seis últimos meses do prazo máximo establecido para reintegrar o anticipo, sendo a cantidade descontada igual nas seis nóminas.
Artigo 35º.-Fondo de acción social.
A Empresa Pública de Obras e Servizos Hidráulicos constituirá anualmente un fondo económico, que terá por obxecto o financiamento doutro tipo de atencións sociais non recollidas neste convenio e que como axudas básicas incluirá as que se relacionan deseguido:
-Axuda por fillos menores.
-Axuda de estudos de fillos.
-Estudos do traballador.
-Axuda para adquisición de vivenda.
-Axuda para atención de necesidades de oftalmoloxía, estomatoloxía ou outras relacionadas coa saúde.
-Axuda ao transporte dos traballadores.
En particular, para a axuda de adquisición de vivenda será requisito imprescindible ter a condición de persoal fixo do cadro de persoal.
Á comisión paritaria corresponderalle a distribución do fondo, así como propoñer o destino do remanente que, se é o caso, resulte da distribución do fondo.
Artigo 36º.-Seguro de vida e accidentes.
Ambas as dúas partes acordan que se xestione unha póliza de seguro que ampare a invalidez ou a morte do traballador, con independencia do feito causante, así como que se promova un plan de pensións para os traballadores fixos deste ente.
Artigo 37º.-Póliza de asistencia sanitaria.
Ambas as dúas partes acordan que se xestione unha póliza cunha compañía de seguros médicos adaptada ás necesidades dos traballadores da empresa.
Artigo 38º.-Xubilación.
1.Modalidades de xubilación.
a) Xubilación forzosa.
1. A xubilación forzosa declararase de oficio ao cumprir o traballador a idade de sesenta e cinco anos.
Non obstante o disposto no parágrafo anterior, tal declaración non se producirá ata o momento en que os traballadores cesen na situación de servizo activo, naqueles supostos nos que voluntariamente prolonguen a súa permanencia nesta, ata, como máximo, aos setenta anos de idade. Para tal efecto, poderán optar pola prolongación da permanencia no servizo activo, mediante escrito dirixido ao presidente cunha anticipación de dous meses, como mínimo, á data en que cumpran os sesenta e cinco anos de idade, entendéndose a dita prolongación se non se notificase aos interesados resolución expresa e motivada en contrario antes dos quince días que preceden a aquela data.
2. Procederá tamén a súa xubilación, previa instrución de expediente, que poderá iniciarse de oficio ou por instancia do interesado, ben cando se declare a incapacidade permanente para o exercicio das súas funcións ben por inutilidade física ou psíquica ou por diminución apreciable das súas facultades.
En calquera caso, será preceptiva a audiencia no expediente do traballador.
3. Aqueles traballadores, que ao chegar á devandita idade de sesenta e cinco anos non teñan cumprido un período mínimo de cotización á Seguridade Social para causar dereito á referida prestación, poderán continuar prestando servizos ata cumprir o citado período de cotización, momento no que se causará baixa de forma inmediata, agás que se acollan ao suposto previsto da prolongación da permanencia no servizo activo.
b) Xubilación especial.
De conformidade co Real decreto 1194/1985, do 17 de xullo (BOE do 20 de xullo), no caso de que os traballadores con sesenta e catro anos se queiran acoller á xubilación co cen por cento dos dereitos, a Empresa Pública de Obras e Servizos Hidráulicos substituirá ao que se xubile deste modo por calquera traballador que se atope inscrito como desempregado na correspondente oficina de emprego e nas listas que, se é o caso, se elaboren, mediante un contrato da mesma natureza que o do extinguido, excepto a contratación a tempo parcial e a modalidade prevista no artigo 15.1º b) do Estatuto dos traballadores.
No caso de que se decida a contratación con carácter fixo ou interino, deberá levarse a cabo de conformidade co regulado no capítulo V deste convenio.
c) Xubilación voluntaria.
O persoal laboral poderá xubilarse voluntariamente, de acordo cos requisitos establecidos no réxime da Seguridade Social ao que pertenza.
2. Gratificación por xubilación.
No momento da xubilación, o persoal laboral suxeito a este convenio percibirá unha gratificación consistente en catro mensualidades das retribucións.
Artigo 39º.-Complemento das pensións de viuvez e orfandade.
A morte do traballador que prestase os seus servizos na Empresa Pública de Obras e Servizos Hidráulicos no momento do seu falecemento ou que se atopase nalgún dos supostos de suspensión do contrato de traballo previstos no artigo 45 do Estatuto dos traballadores e posúa o período de carencia exixido polas disposicións vixentes, poderá dar lugar ao recoñecemento dos seguintes complementos:
1. Complemento de garantía do salario real.
Serán beneficiarios deste complemento os viúvos ou persoa que se atope ligada de forma permanente por análoga relación de afectividade co causante, con fillos a cargo menores de vinte e un anos de idade, ou a que fixe a normativa vixente da Seguridade Social, ou orfos absolutos, sempre que non teñan ingresos, de calquera tipo, superiores ao salario mínimo interprofesional vixente en cada momento.
A contía será igual á diferenza entre o salario bruto, percibido como media nos doce meses anteriores ao feito causante, e a suma das pensións de viuvez e/ou orfandade xeradas polo traballador a consecuencia do seu falecemento.
Este complemento será fixo no tempo ata o momento da súa extinción, que terá lugar como consecuencia das seguintes causas:
-Cumprimento da maioría de idade dos fillos ao seu cargo ou a idade que se fixe na normativa específica da Seguridade Social.
-Percepción, polo viúvo e fillos a cargo, de ingresos superiores ao salario mínimo interprofesional vixente en cada momento.
-Extinción das pensións de viuvez e orfandade contempladas na lexislación da Seguridade Social.
2. Complemento de garantía do salario mínimo interprofesional.
Nas situacións non previstas no punto anterior garantizarase en todo caso un complemento sobre a pensión que asigne a Seguridade Social, que iguale en cada momento o salario mínimo interprofesional.
A concesión destes dous complementos sinalados terá efectos desde a data de recoñecemento das pensións pola Seguridade Social.
O beneficiario estará obrigado a comunicar calquera cambio nas circunstancias familiares económicas, que incida nos devanditos complementos.
Capítulo XIII
Seguridade e saúde laboral
Artigo 40º.-Seguridade e saúde laboral.
En materia de seguridade e saúde laboral, aplicarase o disposto na normativa de prevención de
riscos laborais e demais disposicións legais e regulamentarias que resulten de aplicación.
Capítulo XIV
Representación colectiva
Artigo 41º.-Representantes legais dos traballadores.
1. Para o desempeño da actividade propia dos representantes legais dos traballadores, a Empresa Pública de Obras e Servizos Hidráulicos facilitará un local equipado cos medios adecuados: material de oficina e taboleiros de anuncios.
2. Ademais das competencias que de forma concreta lles asigna o artigo 64 do Estatuto dos traballadores, dispoñerán das que deseguido se relacionan:
-Designar os representantes dos traballadores nos comités, tribunais e demais formacións que legalmente deban contar coa representación dos traballadores.
-Analizar as melloras que se estimen necesarias para superar o nivel e condicións de emprego.
-Ter acceso aos documentos TC-1 e TC-2.
3. Os representantes legais dos traballadores poderán expresar con liberdade as súas opinións nas materias concernentes á esfera da súa representación, podendo publicar e distribuír, con comunicación á Empresa Pública de Obras e Servizos Hidráulicos e sen perturbar o normal desenvolvemento do traballo, as informacións de interese laboral ou social.
Teñen dereito á apertura de expediente contraditorio no suposto de sancións por faltas graves ou moi graves, no que serán oídos, ademais do interesado, os representantes legais dos traballadores.
Non serán despedidos nin sancionados durante o exercicio das súas funcións nin dentro do ano seguinte á expiración do seu mandato, salvo no caso de que esta se produza por revogación ou dimisión, sempre que o despedimento ou sanción se base na acción do traballador no exercicio da súa representación, sen prexuízo do establecido no artigo 54 do Estatuto dos traballadores. Así mesmo, non poderá ser discriminado na súa promoción económica ou profesional en razón, precisamente, do desempeño da súa representación.
Teñen dereito ao percibo dos emolumentos derivados do traballo que tivesen asignados e que non poidan desempeñar con motivo do exercicio das súas funcións de representación.
Non se poderán acumular nin sumar as horas non utilizadas nun mes para outro mes.
O crédito horario é de carácter persoal, retribuído, mensual e para o exercicio exclusivo de funcións de representación.
Para a utilización destas horas bastará unha comunicación escrita, coa máxima antelación posible, á Empresa Pública de Obras e Servizos Hidráulicos
e a xustificación, con posterioridade, do tempo empregado.
Non se computará no devandito crédito horario o tempo empregado nas reunións que se realicen por iniciativa dos representantes da Empresa Pública de Obras e Servizos Hidráulicos e, de modo específico, nas actuacións que se refiran a: comité de seguridade e saúde laboral, tribunais de exames e aquelas outras comisións creadas por iniciativa da Empresa Pública de Obras e Servizos Hidráulicos, sempre que asistan os estritos membros das comisións.
4. Poderán celebrarse dúas asembleas anuais dentro das horas de traballo por un tempo máximo de catro horas, e unha anual fóra de horas de traballo, comprometéndose o ente público a facilitar o local correspondente para a celebración dos servizos que se van realizar.
Notificaráselle previamente á empresa, de acordo co regulado nos artigos 77 a 80 do Estatuto dos traballadores.
5. Os representantes legais dos traballadores e os delegados sindicais terán as garantías e dereitos que lles recoñece a Lei orgánica de liberdade sindical.
Capítulo XV
Procedemento de actuación en materia de conflito colectivo e folga
Artigo 42º.-Conflito colectivo e folga.
Convencidas as partes de que un descenso da litixiosidade redundará en beneficio dun mellor clima laboral e coa finalidade de lograr unhas cotas inferiores de conflitividade, as partes establecen que os conflitos colectivos de traballo serán sometidos obrigatoriamente á comisión paritaria, instancia previa na que haberá de intentarse a solución, actuando como órgano de conciliación, mediación e arbitraxe.
En canto á folga, aplicarase o disposto no Estatuto dos traballadores e na Lei orgánica de liberdade sindical.
Capítulo XVI
Réxime disciplinario
Artigo 43º.-Sancións.
Os traballadores da Empresa Pública de Obras e Servizos Hidráulicos poderán ser sancionados por incumprimento dos seus deberes laborais, de acordo coa gradación da faltas e sancións establecida no presente convenio colectivo.
A imposición de sancións por faltas graves e moi graves exixirá a incoación de expediente disciplinario.
Artigo 44º.-Procedemento.
1. Incoación.
A incoación do expediente disciplinario será ordenada polo órgano competente, ou autoridade en quen delegue, da que dependa o traballador afectado, de oficio ou previa denuncia motivada.
O procedemento iniciarase mediante un escrito de incoación que deberá conter, polo menos, os seguintes extremos:
-Feitos susceptibles de sanción.
-Traballador presuntamente implicado.
-Designación de instrutor.
-Suspensión provisional de funcións, se procede.
A designación de instrutor non poderá recaer na persoa que propuxo a incoación do expediente, denunciou a presunta falta ou persoa con manifesta animadversión cara ao interesado, nin nun traballador pertencente a un grupo profesional inferior.
Do escrito de incoación darase traslado inmediato e simultáneo ao instrutor, traballador afectado e aos representantes legais dos traballadores correspondentes.
2. Desenvolvemento.
O instrutor ordenará a práctica de cantas dilixencias sexan axeitadas para a determinación e comprobación dos feitos, actuando coa maior celeridade, evitando a caducidade do expediente e deixando constancia por escrito de todo o actuado.
Á vista do escrito de incoación, no prazo de dez días, o traballador poderá presentar por escrito as alegacións que considere pertinentes, así como cantos documentos considere de interese, solicitando a práctica das probas que crea precisas para a súa defensa.
O instrutor, unha vez practicadas as dilixencias por el ordenadas para determinar e comprobar os feitos, comunicaralle ao expedientado a apertura dun período probatorio durante o que deberá propoñer e practicar, se é o caso, cantos medios de proba considere pertinentes para a súa defensa.
Para a proposición de proba dispoñerase dun prazo de cinco días hábiles, contados desde a notificación da apertura do período probatorio.
Unha vez propostas as probas, o instrutor, logo de declaración de pertinencia, admitiraas a trámite e sinalará día e hora para a súa práctica, dentro dos dez días hábiles seguintes.
Concluído o período probatorio e oídos os representantes legais dos traballadores, o instrutor ordenará poñer o expediente á vista do expedientado durante un prazo de dez días hábiles para a súa instrución, a partir da notificación da conclusión do período probatorio.
Unha vez cumprido o trámite da vista, o expedientado, no prazo de dez días hábiles, poderá formular as alegacións que considere pertinentes para a súa defensa.
3. Conclusión.
O instrutor, á vista das actuacións levadas a cabo, probas practicadas e alegacións formuladas polo traballador, elevará unha proposta motivada de reso
lución, que deberá conter, polo menos, os seguintes extremos:
-Exposición precisa dos feitos que resultasen probados.
-Normas legais de aplicación aos feitos descritos.
-Cualificación xurídica dos feitos.
-Sanción que se propón, se procede.
A proposta de resolución seralle notificada polo instrutor ao interesado para que, no prazo de dez días, poida alegar ante o instrutor canto considere conveniente a súa defensa. Así mesmo, daraselles traslado aos representantes legais dos traballadores para que poidan ser oídos nese prazo.
Oído o inculpado, ou transcorrido o prazo sen se ter formulado alegacións, remitirase con carácter inmediato o expediente completo ao órgano que acordara a incoación do procedemento.
A resolución que pon fin ao procedemento disciplinario deberá ser adoptada polo órgano competente no prazo de vinte días e resolverá todas as cuestións xurdidas no expediente.
A resolución será motivada en relación co expediente instruído.
4. Nulidade de actuacións.
A omisión do procedemento descrito determinará a nulidade do expediente naqueles casos en que se xere indefensión para o traballador.
5. Innecesariedade de expediente.
A sanción de faltas que non requiran a incoación de expediente disciplinario deberá serlles comunicada aos representantes legais dos traballadores con tres días hábiles de antelación á notificación ao interesado.
Artigo 45º.-Gradación das faltas.
1. As infraccións ou faltas cometidas polos traballadores derivadas de incumprimentos contractuais poderán ser leves, graves ou moi graves.
A. Faltas leves.
a.1. A incorrección cos superiores xerárquicos e subordinados, cos compañeiros e co público en xeral.
a.2. A neglixencia ou descoido e atrasos inxustificados no cumprimento do traballo.
a.3. A presentación extemporánea e inxustificada de partes de baixa ou de confirmación, en tempo superior a dous días, desde a data da súa expedición regular, a non ser que por causa de forza maior se probe a imposibilidade de facelo.
a.4. A non comunicación coa debida antelación da ausencia ao traballo por causa xustificada, a non ser que se probe a imposibilidade de facelo.
a.5. A falta de asistencia ao traballo sen causa xustificada dun día ao mes, a non ser que se probe a imposibilidade de facelo por causa de forza maior.
a.6. O incumprimento non xustificado do horario de traballo de catro a seis veces ao mes, entendéndose por falta de puntualidade os atrasos superiores a vinte minutos.
a.7. A neglixencia no coidado e na conservación dos materiais e utensilios de traballo, do mobiliario e dos locais onde se presten os servizos.
a.8. O incumprimento dos deberes e obrigas dos traballadores, sempre que non deban ser cualificados como falta grave ou moi grave.
B. Faltas graves.
b.1. A indisciplina ou a desobediencia relacionada co traballo e o incumprimento dos deberes previstos nas letras a), b) e c) do artigo 5 do Estatuto dos traballadores.
b.2. A desconsideración co público, compañeiros e subordinados no desempeño das tarefas encomendadas, sempre que non sexa falta leve, así como a grave falta de consideración cos membros do Consello de Administración ou o abuso de autoridade no exercicio do seu cargo.
b.3. A falta de asistencia ao traballo sen causa xustificada durante dous ou tres días ao mes, a non ser que se probe a imposibilidade de facelo por causa de forza maior.
b.4. A presentación extemporánea dos partes de confirmación de baixa, en tempo superior a sete días, desde a data da súa expedición regular, a non ser que se probe a imposibilidade de facelo por causa de forza maior.
b.5. O abandono do traballo sen causa xustificada por tempo superior a tres días nun mes.
b.6. A alegación de motivos falsos para a obtención de licenzas retribuídas ou a simulación de enfermidade ou accidente que supoñan a incapacidade laboral transitoria por tempo inferior a tres días. Entenderase, en todo caso, que existe falta cando o traballador declarado de baixa por un dos motivos indicados realice traballos de calquera clase por conta propia ou allea. Así mesmo, entenderase incluída neste punto toda acción ou omisión do traballador realizada para prolongar a baixa por enfermidade ou accidente.
b.7. A colaboración ou encubrimento de faltas doutros traballadores, en relación cos seus deberes de puntualidade, asistencia e utilización dos mecanismos de control.
b.8. O incumprimento non xustificado do horario de traballo máis de seis veces ao mes.
b.9. A comisión reiterada de faltas leves nun mesmo trimestre, aínda que sexan de distinta natureza, exeptuando as faltas de puntualidade inferiores a catro faltas leves.
b.10. A diminución continuada e voluntaria no rendemento do traballo normal ou pactado.
b.11. Causar danos graves nos locais, no material ou nos documentos dos servizos.
b.12. O incumprimento dos prazos ou outras disposicións de procedemento en materia de incompatibilidades, cando non supoñan mantemento dalgunha situación de incompatibilidade.
b.13. A grave perturbación do servizo.
b.14. Actos que atenten contra a dignidade dos traballadores ou da Administración.
b.15. As accións ou omisións dirixidas a evadir os sistemas de control de horarios ou a impedir que sexan detectados os incumprimentos inxustificados das xornadas de traballo.
b.16. A embriaguez habitual ou toxicomanía, que repercuta no desenvolvemento do traballo.
b.17. As condutas constitutivas de delito doloso relacionadas co servizo ou que causen dano á Administración.
C. Faltas moi graves.
c.1. Toda actuación que supoña discriminación por razón de raza, sexo, relixión, lingua, opinión, lugar de nacemento, vecindade, ou calquera outra condición ou circunstancia persoal ou social.
c.2. O abandono do servizo.
c.3. Adopción de acordos manifestamente ilegais, que lle causen un prexuízo grave á Administración ou aos cidadáns.
c.4. A publicación ou utilización indebida de secretos oficiais así declarados por lei ou clasificados como tales.
c.5. A obstaculización no exercicio das liberdades públicas e dereitos sindicais.
c.6. A participación en folgas ilegais.
c.7. Os incumprimentos das obrigas de atender os servizos esenciais en caso de folga.
c.8. Os actos limitativos da libre expresión de pensamento, ideas e opinións.
c.9. Ter sido sancionado pola comisión de catro faltas graves nun período dun ano.
c.10. A fraude, a deslealdade e o abuso de confianza nas xestións e no desempeño das funcións encomendadas.
c.11. Máis de tres faltas ao mes de asistencia non xustificadas, a non ser que se probe a imposibilidade de facelo por causa de forza maior.
c.12. A indisciplina e a desobediencia de carácter grave.
c.13. Os malos tratos de palabra ou obra cos traballadores de superior e inferior categoría, compañeiros e público.
c.14. O acoso sexual, máxime cando se acompañe de abuso de autoridade ao ser efectuado por un superior contra un subordinado.
c.15. O incumprimento ou abandono das normas e medidas de seguridade e hixiene no traballo, cando deles deriven graves riscos ou danos para o propio traballador ou terceiros.
c.16. A simulación de enfermidade ou accidente que supoñan unha incapacidade ou baixa por un tempo de tres ou máis días. Entenderase, en todo caso, que existe falta moi grave cando o traballador declarado en baixa por un dos motivos indicados realice traballos de calquera clase por conta propia ou allea. Así mesmo, entenderase incluída neste punto toda acción ou omisión do traballador realizada para prolongar a baixa por enfermidade ou accidente.
c.17. A reiteración na comisión de faltas graves, aínda que sexan de distinta natureza, dentro dun mesmo trimestre, excepto as de puntualidade.
c.18. O exercicio de actividades privadas ou públicas sen solicitar e obter autorización de compatibilidade do órgano competente para iso.
Artigo 46º.-Sancións.
As sancións que poderán impoñerse, en función da cualificación das faltas, serán as seguintes:
a) Por faltas leves.
-Amoestación verbal ou por escrito.
-Suspensión de emprego e soldo ata por dous días.
b) Por faltas graves.
-Suspensión de emprego e soldo de dous a quince días.
-Suspensión do dereito de concorrer a probas selectivas ou concursos de ascensos por período dun ano.
c) Por faltas moi graves.
-Suspensión de emprego e soldo de dezaseis días a dezaoito meses.
-Inhabilitación para o ascenso por un período de ata un máximo de dous anos.
-Despedimento.
Artigo 47º.-Órganos competentes para a imposición de sancións.
Serán órganos competentes para a imposición das sancións disciplinarias:
a) O Consello de Administración, por proposta do presidente da Empresa Pública de Obras e Servizos Hidráulicos, por faltas moi graves.
b) O presidente da Empresa Pública de Obras e Servizos Hidráulicos, para impoñer as sancións por faltas graves.
c) O responsable de persoal, para a imposición de sancións por faltas leves.
Os xefes ou superiores que toleren ou encubran as faltas dos seus subordinados incorrerán en responsabilidade e sufrirán a corrección ou sanción que se considere procedente, tendo en conta a que se lle impoña ao autor e a intencionalidade, perturbación para o servizo, atentado á dignidade da Xunta de Galicia e reiteración ou reincidencia da dita tolerancia ou encubrimento.
Todo traballador poderá dar conta por escrito, a través dos seus representantes, dos actos que supoñan faltas de respecto á súa intimidade ou á consideración debida á súa dignidade humana ou laboral.
O aquí exposto tamén será de aplicación cando se lesionen dereitos dos traballadores recoñecidos neste convenio e na normativa vixente, e deriven prexuízos notorios da orde material para eles.
Artigo 48º.-Prescrición.
As faltas leves prescribirán aos dez días, as graves aos vinte días e as moi graves aos sesenta días, a partir da data na que a autoridade competente para a incoación do expediente tivo coñecemento da súa comisión e, en todo caso, aos seis meses da súa comisión. Os ditos prazos quedarán interrompidos por calquera acto propio do expediente instruído.
A cancelación do expediente de faltas e sancións producirase aos tres meses para as faltas leves, ao ano para as graves e aos dous anos para as moi graves.
Artigo 49º.-Cláusula de peche en materia disciplinaria.
No non previsto neste capítulo aplicarase o disposto no réxime disciplinario establecido para o persoal laboral da Xunta de Galicia.
Disposicións adicionais
Primeira.-Os acordos contidos neste convenio forman un todo orgánico no seu conxunto e, polo tanto, todas as condicións que se establezan nel, sexan ou non de natureza salarial, son compensables e absorbibles no seu conxunto coas melloras de calquera tipo que satisfixese a Administración, ben por norma legal, convenio colectivo, contrato individual,
uso ou costume, concesión voluntaria da Administración ou por calquera outra circunstancia.
Segunda.-Cando existan razóns debidamente xustificadas e non comprendidas no articulado do convenio que puidesen xerar nunha maior calidade do traballo desenvolvido no posto, poderase solicitar un permiso retribuído, polo tempo indispensable e, en todo caso, non superior a un ano.
Así mesmo, pódese contemplar a posibilidade de solicitar un período de licenza, con carácter especial e sen soldo, por un tempo máximo dun ano e reincorporación automática ao seu posto, para aqueles traballadores que teñan fillos menores de dezaseis anos ou familiares enfermos ata o segundo grao de consanguinidade ou afinidade ao seu cargo.
O anterior permiso e licenza exixe como requisito previo acreditar a antigüidade de tres anos na Empresa Pública de Obras e Servizos Hidráulicos, e non poderá ser solicitada de novo ata que transcorra un período mínimo de catro anos.
Terceira.-Os traballadores afectados polo presente convenio non poderán ser obxecto de decisións e condicións, ou de calquera clase de medidas, que comporten directa ou indirectamente un trato discriminatorio en función do sexo en canto ao acceso, promoción e conservación do posto de traballo.
Cuarta.-O disposto no presente convenio poderá alterarse ou modificarse pola aplicación de pactos que poidan subscribirse entre a Administración e os representantes dos traballadores cando no seu contido se faga referencia ao persoal laboral suxeito ao dito convenio.
Quinta.-Como dereito supletorio e para o non previsto neste convenio, estarase ao disposto na normativa aplicable ao persoal ao servizo das administracións públicas.
Santiago de Compostela, 12 de xullo de 2005.
Pola presidencia:
Emilio García Gallego.
Pola representación dos traballadores:
Mª Ángeles Míguez Castro.
Mª José Gestal Viqueira.
Francisco Javier Cancela Rodríguez.
ANEXO
Retribucións
Grupo profesional
Categ.
prof.
Posto de traballo
Brutas anuais
I: Titulados de grao
superior
I.1.
Xefatura de área
49.024,72 A
I.2.
Xefatura de departamento
42.584,18 A
I.3.
Xefatura de división e supervisión
41.844,67 A
I.4.
Xefatura de sección
34.390,59 A
II: Titulados de grao
medio
II.1.
Xefatura de unidade
27.825,11 A
Enxeñeiro/a técnico
27.825,11 A
II.2.
Topógrafo/a
25.511,57 A
Grupo profesional
Categ.
prof.
Posto de traballo
Brutas anuais
III: Bacharelato, FP 2º grao ou equivalente
III.1.
Auxiliar topografía
24.093,62 A
III.2.
Secretaría presidencia
22.229,86 A
III.3.
Administrativo/a
18.769,60 A
III.4.
Delineante
18.769,60 A
IV: Graduado escolar, FP 1º grao ou equivalente
IV.1.
Condutor/a-ordenanza presidencia
20.295,02 A
IV.2.
Condutor/a-ordenanza
15.695,72 A
IV.3.
Auxiliar administrativo
15.416,91 A